Cieľom nástroja NextGenerationEU je prostredníctvom pôžičiek zmobilizovať až 5 % HDP EÚ na financovanie spoločnej a účinnej reakcie EÚ na pandémiu ochorenia COVID-19. NextGenerationEU je dočasný nástroj, v rámci ktorého môže Komisia od polovice roku 2021 do roku 2026 získať až 800 miliárd EUR prostredníctvom emisie dlhopisov, čím sa v nadchádzajúcich rokoch stane EÚ jedným z najväčších emitentov dlhu denominovaného v eurách. Emisiou zelených dlhopisov sa získa až 250 miliárd EUR. Výnosy z emisie dlhopisov umožnia EÚ prekonať bezprostredné výzvy v oblasti obnovy, ale aj urýchliť zelenú transformáciu a digitalizáciu hospodárstva EÚ. V rámci Mechanizmu na podporu obnovy a odolnosti sa dosiaľ členským štátom už vyplatili finančné prostriedky vo výške okolo 100 miliárd EUR a vykonávanie plánov obnovy a odolnosti prináša konkrétne výsledky v praxi, a to v oblasti investícií, ako aj reforiem.

V tejto správe, ktorá je druhou polročnou správou podľa článku 12 vykonávacieho rozhodnutia Komisie C(2021) 2502, sa hodnotí vykonávanie stratégie financovania nástroja NextGenerationEU od 1. januára 2022 do 30. júna 2022. Správa sa zameriava výlučne na proces realizovaný s cieľom získať a vyplatiť finančné prostriedky pre potreby nástroja NextGenerationEU. Nehodnotí sa v nej, ako boli výnosy použité, okrem iného aj na zelené výdavky, pretože to bude predmetom samostatne podaných správ v súlade s nariadeniami o každom nástroji financovanom z nástroja NextGenerationEU. Táto správa je súčasťou pravidelného informačného toku Európskemu parlamentu a Rade, ktorým sa zabezpečuje transparentnosť a zodpovednosť pri vykonávaní tohto rozsiahleho inovačného programu financovania v súlade s článkom 5 ods. 3 rozhodnutia Rady 2020/2053.

2.Vykonávanie programu financovania nástroja NextGenerationEU v prvom polroku 2022

Komisia v decembri 2021 oznámila svoj plán financovania na obdobie od januára do júna 2022, v ktorom sa uvádza, že plánovaná emisia dlhodobých dlhopisov vo výške 50 miliárd EUR sa má doplniť krátkodobými pokladničnými poukážkami EÚ. V súlade s týmto plánom financovania Komisia od začiatku roku získala pre potreby nástroja NextGenerationEU dodatočné dlhodobé financovanie vo výške 50 miliárd EUR prostredníctvom kombinácie syndikovaných transakcií (70 %) a aukcií (30 %). Týmito transakciami sa celková nesplatená suma dlhopisov pre potreby nástroja NextGenerationEU zvýšila na 121 miliárd EUR, z čoho 28 miliárd EUR sa získalo prostredníctvom emisie zelených dlhopisov. Komisia v tomto období takisto emitovala troj- a šesťmesačné pokladničné poukážky EÚ s cieľom uspokojiť krátkodobé potreby financovania, pričom do konca júna 2022 neboli splatené pokladničné poukážky EÚ vo výške 22,9 miliardy EUR.

Emisie pre potreby nástroja NextGenerationEU sa počas prvých šiestich mesiacov roku 2022 uskutočňovali za čoraz náročnejších trhových podmienok. EÚ a ďalšie hlavné ekonomiky boli svedkami prudkého nárastu inflácie a zvýšenej volatility trhu, ktoré zhoršili hospodárske otrasy spôsobené ruskou inváziou na Ukrajinu. Viedlo to k zvýšeniu úrokových sadzieb požadovaných investormi, a to historicky rýchlym tempom, keďže sa na trhoch očakávala menej akomodačná menová politika.

Napriek náročným trhovým podmienkam mali transakcie pre potreby nástroja NextGenerationEU naďalej výraznú podporu na trhu, pričom transakcie v prvom polroku 2022 dosiahli šesť- až šestnásťnásobné prevýšenie ponuky. EÚ využíva vyváženú a diverzifikovanú základňu investorov s dobrým zastúpením rôznych typov investorov, ktorí uplatňujú rôzne nákupné stratégie a pochádzajú z celého sveta. Tento pretrvávajúci dopyt na vysokej úrovni dokazuje, že Komisia sa na kapitálových trhoch s dlhom denominovaným v eurách etablovala ako dôveryhodný emitent s vysokým ratingom.

Na základe tohto postavenia na trhu bola EÚ schopná pokračovať v bezproblémovom financovaní plánov obnovy členských štátov prostredníctvom včasného vyplácania výnosov. V dôsledku týchto operácií financovania bola Komisia schopná vyplatiť všetky prostriedky členským štátom v rámci Mechanizmu na podporu obnovy a odolnosti a previesť ich do rozpočtu EÚ hneď v čase splatnosti. Od spustenia nástroja NextGenerationEU v lete 2021 do 30. júna 2022 Komisia vyplatila členským štátom 100,4 miliardy EUR v rámci Mechanizmu na podporu obnovy a odolnosti: 67,0 miliardy EUR vo forme grantov a 33,4 miliardy EUR vo forme úverov. Okrem toho bolo do rozpočtu EÚ prevedených viac než 15,5 miliardy EUR s cieľom prispieť na programy financované z nástroja NextGenerationEU, ako sú Horizont Európa, Fond InvestEU, REACT-EU, mechanizmus Únie v oblasti civilnej ochrany (rescEU), Európsky poľnohospodársky fond pre rozvoj vidieka (EPFRV) a Fond na spravodlivú transformáciu.

Úspech zmobilizovania tohto veľkého objemu finančných prostriedkov vo výraznej miere vyplynul z flexibility medzitým etablovanej diverzifikovanej stratégie financovania. To Komisii umožňuje využiť celý rad techník financovania (syndikátové transakcie a aukcie) a nástroje financovania (dlhopisy a pokladničné poukážky) s cieľom získať prístup na trhy prispôsobením svojho prístupu bežným podmienkam. Väčšou možnosťou využitia nesplatených dlhopisov prostredníctvom syndikovaných transakcií a aukcií sa pomohla zvýšiť likvidita, pričom sa podporil sekundárny trh s dlhopismi pre potreby nástroja NextGenerationEU a investorom sa uľahčil ich nákup a predaj. Dlhopisy pre potreby nástroja NextGenerationEU v súčasnosti vykazujú likviditu porovnateľnú s likviditou zaznamenanou na trhoch s európskymi štátnymi dlhopismi v pomere k nesplateným sumám.

3.Náklady na financovanie

Komisia bola naďalej schopná získavať finančné prostriedky za relatívne atraktívnych podmienok, a to aj napriek náročnejším trhovým podmienkam. V súlade s metodikou stanovenou vo vykonávacom rozhodnutí Komisie (EÚ) 2021/1095 sa náklady na financovanie na obdobie od januára 2022 do konca júna 2022 odhadujú na približne 1,24 %. Predstavuje to zvýšenie o viac ako 1 percentuálny bod v porovnaní s nákladmi na financovanie na úrovni 0,14 %, ktoré sa vykázali v období od júna do decembra 2021. V tomto prudkom zvýšení sa odrážajú zložitejšie trhové podmienky, ktoré vplývajú na štátnych, korporátnych a finančných emitentov.

Tempo zvyšovania bolo jedným z najprudších, aké sa zaznamenali na finančných trhoch za posledné desaťročia. Úrokové sadzby na desaťročné dlhopisy EÚ sa zvýšili z 0,09 % v čase inauguračného desaťročného dlhopisu pre potreby nástroja NextGenerationEU v júni 2021 na 1,02 % v prípade transakcie z marca 2022 a na 1,53 % v prípade poslednej emisie z mája 2022. S desaťročnými dlhopismi EÚ sa na konci júna 2022 obchodovalo na úrovni približne 2,3 %. Porovnateľné zvýšenia sa zaznamenali v prípade kľúčových európskych štátnych emitentov. Napríklad úrokové sadzby na desaťročné nemecké štátne dlhopisy sa zvýšili z približne −0,20 % v júni 2021 na takmer 1,0 % v máji 2022 a na konci júna 2022 boli nad úrovňou 1,6 %.

Keďže EÚ bola počas tohto obdobia naďalej pravidelným, predvídateľným emitentom, bola schopná emitovať svoje dlhopisy so stabilnými koncesnými poplatkami pri emisii. Spolu s pretrvávajúcim výrazným dopytom investorov ide o prejav dôvery na trhoch, čo zároveň vyvoláva dôveru v schopnosť EÚ naďalej úspešne umiestňovať svoje dlhopisy.

Komisia takisto naďalej spravuje svoje krátkodobé hotovostné zostatky s cieľom zabezpečiť, aby sa nepresiahli sumy potrebné na plynulé uskutočnenie vyplácania. Počas prvého polroku 2022 bola likvidita v držbe stabilná, a to v priemere na úrovni 19,7 miliardy EUR. Táto miera likvidity bola nižšia ako v predchádzajúcich štvrťrokoch, keď boli potrebné vyššie sumy na rýchle a rozsiahle vyplácanie počas obdobia predbežného financovania (13 %) plánov obnovy členských štátov. Táto nižšia miera likvidity v držbe spolu s pravidelnou emisiou pokladničných poukážok EÚ so zápornými sadzbami viedla k prebytku (t. j. pozitívnemu prenosu) vo výške 56,1 milióna EUR v prípade hotovostných zostatkov v rámci nástroja NextGenerationEU, a to od januára do konca júna 2022. Tento prebytok sa má úmerne rozdeliť medzi rozpočet EÚ a členské štáty, ktoré dostanú úvery v rámci nástroja NextGenerationEU, a čiastočne sa ním vykompenzujú vyššie náklady na financovanie.

Prvá polovica roku 2022 takisto znamenala aj začiatok fakturácie súvisiacej s nástrojom NextGenerationEU, a to pokiaľ ide o úrokové platby, náklady na riadenie likvidity a administratívne náklady pre rozpočet EÚ a prijímajúce členské štáty.

4.Zelené dlhopisy

Komisia v roku 2022 naďalej vykonávala program zelených dlhopisov nástroja NextGenerationEU, pričom vychádzala z úspešnej emisie inauguračných zelených dlhopisov pre potreby nástroja NextGenerationEU v októbri 2021.

Komisia v prvom polroku 2022 uskutočnila štyri dodatočné transakcie so zelenými dlhopismi. V apríli 2022 a v júni 2022 bola spustená druhá a tretia linka zelených dlhopisov, pričom v prípade splatnosti 20 rokov sa získalo 6 miliárd EUR a v prípade splatnosti 25 rokov sa získalo 5 miliárd EUR. Pokiaľ ide o prvú transakciu, dosiahlo sa viac ako trinásťnásobné prevýšenie ponuky a predstavovala dosiaľ najväčší zelený dlhopis emitovaný v roku 2022. Okrem toho bol v januári a apríli 2022 dvakrát využitý inauguračný zelený dlhopis s 15-ročnou splatnosťou, čím sa jeho objem zvýšil na 17 miliárd EUR.